gejaagde – Sonder Kwinte en Kwale
Kom Jou Verpligtinge Na
April 20, 2019 by Sonder Kwinte en Kwale
Jesus het beveel dat ons 'ja' 'ja' moet wees. Maar al hoe meer christene se 'ja', beteken deesdae eintlik 'nee'. Elke keer as ons nie 'n verpligting nakom nie, laat opdaag, nie 'n projek betyds voltooi nie of nie terugbel as ons belowe het om so te maak nie, is ons ongehoorsaam aan Jesus se opdrag dat ons 'ja' ja' moet wees. In ons gejaagde lewens sê ons dikwels 'ja', maar hou nie ons woord nie.
Die feit dat hierdie sonde so onskuldig voorkom, is 'n waarskuwing vir die kerk.
Ons is na die beeld van God geskape en verteenwoordig Hom in 'n verlore wêreld. Ons moet ons woord hou om 'n goeie voorbeeld te stel van hoe ons Redder is.
Hoe moet ons dit prakties toepas? Ons moet 'n sisteem in plek kry sodat ons al ons verpligtinge kan nakom. Dit kan op papier of digitaal wees, bv. 'n Journal of sagteware soos Evernote. Die manier waarop jy dit doen is nie so belangrik as dat jy dit wel doen nie. As ons Jesus se opdrag uitvoer en ons 'ja' 'ja' is, moet ons 'n manier hê om tred te hou met alles waarvoor ons 'ja' sê. Dit klink logies, né? Dit is! Ongelukkig is daar so min mense wat dit goed kan doen. Daar is egter goeie nuus: dit is 'n maklike probleem om op te los.
Gebruik iewers vandag 30 minute om al jou verpligtinge neer te skryf. Die wat jy moet nakom teenoor jouself, jou vriende, jou man of vrou, jou kinders, jou kollegas, ens. As jou lys klaar is, kyk na verpligtinge wat jy kan verander of verwyder. Bv.: dalk het jy belowe dat jy jou ouma verlede week sou bel, maar jy het dit nog nie gedoen nie. Bel haar sommer nou en gesels vyf minute met haar. Laat jou 'ja' 'ja' wees, al is dit 'n bietjie laat.
Ek belowe jou dat jy sommer baie verlig en vredevol sal voel as jy hierdie oefening afgehandel en jou kop skoongemaak het. David Allen se boek, "Getting things done", is die beste hulpmiddel wat ek al gevind het om my te help om my verpligtinge na te kom.